Drukgroep maak stem dik oor nóg hoër medisynepryse | Netwerk24
Drukgroep maak stem dik oor nóg hoër medisynepryse
Deur Nellie Brand-Jonker 03 September 2018 06:16
Die prys van medisyne word streng gereguleer, met ’n enkeluitgangprys wat jaarliks vasgestel word.
Die drukgroep Health Funders Association (HFA) maak sterk kapsie teen ’n tussentydse verhoging in medisynepryse.
Die HFA het gesê dit het in mediaberigte aan die lig gekom dat farmaseutiese groepe druk op die regering uitoefen om nog ’n verhoging vanjaar in die enkeluitgangprys vir medisyne te kry.
Dit is vanjaar met 1,26% verhoog. Die farmaseutiese bedryf wil nog ’n verhoging hê om te vergoed vir die styging in inflasie en die verhoging in BTW.
Volgens die HFA toon inligting oor eise van sy lede dat sou ’n tussentydse verhoging toegelaat word tot die vlak van verbruikersprysinflasie soos die farmaseutiese bedryf vra, dit ’n bykomende koste van sowat R260 miljoen vir mediese fondse in die laaste vier maande van 2018 sal meebring.
Die geannualiseerde impak van die verhoging gaan meer as R1 miljard in 2019 wees, selfs voor volgende jaar se enkeluitgangprysverhoging in berekening gebring word.
“Ons oorwoë mening is dat mediese fondse en die Suid-Afrikaanse verbruiker dit eenvoudig nie kan bekostig om nog ’n bykomende verhoging in medisynepryse in dié jaar te dra nie,” het Lerato Mosiah, uitvoerende hoof van die HFA, gesê .
Die HFA is einde 2017 gestig as ’n organisasie sonder winsbejag wat belangegroepe aan die finansieringskant van gesondheidsorg verteenwoordig. Sy eerste jaarvergadering is einde Mei gehou. Al die groot mediese fondse, waaronder Discovery Health Medical Schem, asook van die groot administrateurs, waaronder Discovery Health, is lede. Die HFA sê sy lede verteenwoordig sowat 53% van al die hooflede van mediese fondse.
Die HFA beweer dat die inflasiekoers van medisyne reeds hoër is as die onderhandelde enkeluitgangsprysverhoging “Die publiek mag dit dalk nie verstaan of selfs daarvan bewus wees nie.”
Volgens haar het mediese fondse wesenlike koste-inflasie in die eerste helfte van 2018 ervaar. Dit gaan na verwagting vir die res van 2018 en in 2019 voortduur.
Ons beroep op die nasionale departement van gesondheid is dat die verhoging gehou word soos dit is in belang van verbruikers.
Die algehele koste-inflasie van medisyne vir fondse word nie net veroorsaak deur die verhoging in die enkeluitgangsprys nie, maar ook deur volumes (meer medisyne wat gekoop word) wat toeneem.
Volgens haar toon HFA se inligting dat die koste van chroniese medisyne met 6% en kankermedisyne met tot 8% vir sommige fondse gestyg het, ten spyte van die verhoging van net 1,26%.
Die verhoging is vererger deur die styging in die BTW-koers van 14% tot 15% wat nie in mediese fondse se begrotings vir vanjaar in berekening gebring is nie.
Volgens die HFA het die BTW-verhoging ’n bykomende R875 miljoen-uitgawe meegebring vir die bedryf waarvoor nie begroot is nie.
“Nieteenstaande het die meeste mediese fondse verkies om die koste te absorbeer, eerder as om ’n tussentydse verhoging aan lede deur te gee wat reeds onder wesenlike finansiële druk is,” sê sy.
Die HFA het ook kritiek uitgespreek oor die huidige praktyk waar die mediese fondse, soos verteenwoordig deur die organisasie en die Board of Healthcare Funders (BHF), nie in die proses mag deelneem om insae te lewer oor die verhoging in die enkeluitgangprys nie.
“Ons beroep op die nasionale departement van gesondheid is dat die verhoging gehou word soos dit is in belang van verbruikers.”
Die HFA en BHF sou die afgelope week met die nasionale departement van gesondheid se pryskomitee vergader het om die verhoging te bespreek.
Netwerk24 het vandeesweek berig Adcock Ingram onderhandel met die departement vir ’n prysverhoging. Lees hier meer.
Meer oor: Medisyne
Medisyne-groepe maak gereed vir Brexit
ZAR/AUD 10,43 (0)
ZAR/EUR 16,31 (1)
ZAR/USD 14,38 (7)
Gold 1211,09 (943)
Palladium 1129,5 (2280)
Platinum 836,5 (-1099)
Silver 14,14 (10)